**Shefki Kuqi** (s. 10. marraskuuta 1976 Vučitrn, Kosovo, Jugoslavia) on suomalainen jalkapallovalmentaja ja entinen jalkapalloilija, joka toimi Veikkausliigassa pelaavan FC Interin päävalmentajana, mutta sai potkut 3. elokuuta 2017. Hän on nyt vailla seuraa.

Kuqi oli pelipaikaltaan hyökkääjä ja loi mittavan uran Englannissa. Suomen maajoukkueessa hän pelasi vuosina 1999–2010. Hän pelasi 62 maaottelua ja teki niissä yhteensä seitsemän maalia.

Kuqi on Kosovon albaani, joka muutti Suomeen 1990-luvun alussa. Suomen kansalaisuuden hän sai vuonna 1999. Myös hänen nuoremmat veljensä Njazi ja Albert sekä serkkunsa Mehdi ja Daut Kuqi ovat jalkapalloilijoita.

Pelityyli
---------

Kentällä vahvarakenteinen Kuqi pelasi urallaan hyökkääjänä. Hän ei ollut järin tekninen, mutta korvasi puutteensa rajulla työllä ja asenteella, minkä vuoksi hän on saanut lempinimet *Kosovon härkä* ja *Sheriffi*.

Pelaajaura
----------

### Seurajoukkueura

Kuqi pelasi ensimmäisellä kaudellaan aikuisten tasolla Kakkosen kaudella 1994 Mikkelin Kissojen paidassa. Hän siirtyi hyvin menneen kauden jälkeen Veikkausliigaan Mikkelin Palloilijoihin, jossa hän teki kahtena kautenaan yhteensä kymmenen maalia. Tämän jälkeen Kuqi siirtyi HJK:in, jossa hän voitti Suomen mestaruuden, Suomen Cupin ja liigacupin kahdesti. Hän pääsi pelaamaan seuransa kanssa myös Mestarien liigaa kaudella 1997–1998. Hän teki HJK:ssa 72 pelaamassaan liigaottelussa 18 maalia. Kaudeksi 2000 hän siirtyi Jokereihin, jossa hän voitti Veikkausliigan maalikuninkuuden 19 maalillaan.

Vuonna 2001 Kuqi siirtyi Englantiin maan toiseksi korkeimmalle sarjatasolle. Hän kuitenkin ajautui vaikeuksiin seurojensa managerien kanssa sekä Stockport Countyssa että Sheffield Wednesdayssa, josta Kuqi siirtyi Ipswich Towniin. Siellä Kuqilla meni paremmin ja kaudella 2004–2005 hän teki Ipswichille 19 maalia. Lisäksi seuran kannattajat valitsivat hänet suosikkipelaajakseen. Kuqi ei kuitenkaan jatkanut sopimustaan seuran kanssa vaan päätti siirtyä Valioliigan Blackburn Roversiin. Debyyttikaudellaan Valioliigassa 2005–2006 Kuqi teki seitsemän maalia ja oli siten sarjan paras suomalainen maalintekijä ennen Mikael Forssellia, joka joutui tyytymään kolmeen osumaan.

Blackburnistä Kuqi siirtyi yhden kauden jälkeen Crystal Palaceen sarjaporrasta alemmas. Elokuussa 2007 Kuqi siirtyi syyskaudeksi 2007–2008 lainalle Valioliiga-seura Fulhamiin. Lainansa jälkeen Kuqi palasi jälleen Crystal Palaceen. Siellä hän joutui nopeasti siirtolistalle näytettyään seuran kannattajille sormimerkkejä. Maaliskuussa 2008 Kuqi lainattiin loppukaudeksi vanhaan seuraansa Ipswichiin. Kaudella 2008–2009 Kuqi onnistui murtautumaan Crystal Palacen pelaavaan kokoonpanoon edellisellä kaudella tapahtuneesta välikohtauksesta huolimatta.

Crystal Palace -sopimuksen umpeuduttua Kuqi siirtyi kesällä 2009 Saksan toiseksi korkeimmalla sarjatasolla 2. Bundesliigassa pelaavaan TuS Koblenziin kaksivuotisella sopimuksella. Joukkueessa pelasi myös hänen veljensä Njazi. Tammikuussa 2010 Kuqi siirtyi vapaalla siirrolla Englannin mestaruussarjan Swansea Cityn joukkueeseen puolentoista vuoden mittaisella sopimuksella. Syksyllä 2010 Kuqi siirtyi lainalle Derbyyn. Lainaa ei uusittu ja Kuqi palasi seuraansa joulukuun lopussa. 26. tammikuuta 2011 Swansea ja Kuqi purkivat sopimuksensa yhteisymmärryksessä ja Kuqista tuli vapaa pelaaja.

Kuqi siirtyi 9. helmikuuta 2011 vapaalla siirrolla Englannin Valioliigassa pelaavaan Newcastle Unitediin. Kuqi allekirjoitti kauden loppuun saakka ulottuvan sopimuksen. Debyyttinsä seuralle Kuqi teki entistä seuraansa Blackburn Roversia vastaan 12. helmikuuta 2011. Newcastle United tiedotti toukokuun 2011 lopussa, ettei se aio tarjota Kuqille jatkosopimusta, joten hän ehti edustaa seuraa vain kuudessa liigaottelussa, joista jokaisessa hän tuli kentälle vaihtopelaajana.

Kuqi siirtyi vapaana pelaajana 31. elokuuta 2011 Englannin ykkösliigan Oldham Athleticiin. 3. syyskuuta 2011 Kuqi teki Oldham-debyyttinsä ykkösliigan ottelussa Huddersfieldia vastaan, jossa hän teki myös debyyttimaalinsa seuralle. Kuqi teki sadannen maalinsa Englannin liigoissa 20. marraskuuta 2011.

16. elokuuta 2012 Kuqin julkistettiin siirtyvän Skotlannin valioliigan Hibernian FC:hen vuoden sopimuksella, johon sisältyy jatko-optio.

Hibernianissa kausi oli Kuqille vaikea ja tehoton, ja niinpä 11. kesäkuuta 2013 36-vuotias Kuqi kertoi haastattelussa "Skotlannin olevan nähty". Kuqi toivoi että saisi vielä pelata Englannissa yhden kauden ennen lopettamistaan ja "päättää uransa tyylikkäästi, todistaen että osaa yhä pelata". 

Shefki Kuqin Ipswich Townille tekemät 19 sarjamaalia kaudella 2004-2005 säilyivät vuoteen 2019 asti ennätyksenä suomalaispelaajien Englannin kentillä yhden kauden aikana tehtyjen maalien määrässä. Teemu Pukki rikkoi ennätyksen 10. helmikuuta 2019 osumalla kahdesti Ipswich Townin verkkoon ja kasvattaen näin kauden sarjamaalien määränsä 20:een. 

### Maajoukkueura

Suomen maajoukkueessa Kuqi on pelannut vuodesta 1999 lähtien. Kuqi nousi maajoukkueeseen Richard Möller Nielsenin päävalmentajakaudella ja Antti Muurisen aikakaudella Kuqi nousi usein jopa Suomen avauskokoonpanoon. Ensimmäisen maaottelumaalinsa Kuqi iski vuoden 2000 King's Cupissa Viron verkkoon. Maalitehtailu maajoukkueessa jatkui "Sheriffin" osalta jo samana vuonna, kun Kuqi ampui pallon Norjan verkkoon voitokkaassa ystävyysottelussa. Ensimmäisen karsintamaalinsa Kuqi iski Muurisen alaisuudessa 1. syyskuuta 2001, kun vuoden 2002 MM-karsinnoissa Suomi kukisti Albanian. Ensimmäisen maalinsa Suomelle, Suomen maaperällä pelatussa ottelussa Kuqi teki harjoitusmaaottelussa Latviaa vastaan vuonna 2002. MM-karsinnoissa 2006 Kuqi teki maajoukkueurallaan ensimmäistä kertaa kaksi maalia yhdessä ottelussa, kun hän teki kaksi maalia Armeniaa vastaan 3–1 voittoon päättyneessä ottelussa, Tampereella Ratinan Stadionilla. Kuqi ajautui kuitenkin myöhemmin törmäyskurssille uuden päävalmentajan Jyrki Heliskosken kanssa tämän päävalmentajakautena; Heliskoski jätti Kuqin penkille ottelussa Makedoniaa vastaan. Sittemmin Kuqi on tehnyt vahvan paluun maajoukkueeseen. Karsinnoissa vuoden 2008 EM-kilpailuihin Kuqi oli Azerbaidžania vastaan tärkeässä roolissa tehden voittomaalin Mikael Forssellin syötöstä ottelun viimeisillä hetkillä ja pitäen Suomen EM-kisahaaveet yhä elossa. Lopulta kisapaikka kariutui vasta 0–0 tasapeliin Portugalia vastaan. Yksi maali olisi riittänyt viemään Suomen kisoihin. Noissa karsinnoissa Roy Hodgsonin alaisuudessa Shefki Kuqi joutui tyytymään pääosin vaihtomiehen rooliin. Sama rooli Kuqilla oli myös Stuart Baxterin päävalmentajakaudella, jonka aikana vuoden 2010 MM-karsintaottelussa Walesia vastaan Kuqi vaihdettiin 90. minuutilla kentälle jossa hän teki maajoukkueuransa seitsemännen ja viimeisen maalin. Samoissa karsinnoissa ottelussa Liechtensteiniä vastaan Kuqi iski lähes maajoukkueuransa kahdeksannen maalinsa, kun hän kaatoi kaksi Liechtensteinin puolustajaa ja raivasi väkisin tiensä maalille ja ampui pallon voimalla hieman ohi Peter Jehlen vartioimasta Liechtensteinin maalista.

Vuonna 2010 Kuqi ilmoitti päättävänsä maajoukkueuransa tappiollisen Unkari-MM-karsintaottelun jälkeen, jossa Kuqi oli pelannut noin 15 minuuttia. Shefki Kuqi pelasi Suomelle yhteensä 62 maaottelua ja teki niissä yhteensä seitsemän maalia.

Valmennusura
------------

Kuqi nimitettiin 15. helmikuuta 2014 FC Hongan päävalmentajaksi. Kun Kuqin valmennuspesti Hongassa oli julkistettu, alkoivat lähes välittömästi spekulaatiot siitä tulisiko Kuqi myös pelaamaan kauden aikana ja toimimaan näin ollen pelaajavalmentajana, jota ei kuitenkaan lopulta tapahtunut. Kuqin valmennusura alkoi Veikkausliiga-kauden 2014 avauskierroksella, kun Honka kohtasi Kuqin entisen valmentajan, Antti Muurisen valmentaman MyPan. Ottelu päättyi MyPan voittoon. Kuqin johdolla FC Honka onnistui säilyttämään sarjapaikkansa jättämällä TPS:n taakseen. Taloudellisista ongelmista johtuen seura joutui kuitenkin luopumaan paikastaan Veikkausliigassa. Samalla myös Kuqi jäi ilman työpaikkaa.

Vuoden 2015 alussa Kuqista tuli vantaalaisen PK-35:n päävalmentaja. Kuqin johdolla PK-35 pelasi hienon kauden Ykkösessä ja nousi kaudeksi 2016 Veikkausliigaan voitettuaan karsinnoissa FC KooTeePeen yhteismaalein 3–2. Marraskuussa 2015 Kuqista tuli myös yhtiöitetyn seuran osaomistaja.

Heinäkuussa 2016 Kuqi jätti valmentajan tehtävän PK-35:ssä, siirtyen loppukaudeksi turkulaisen FC Interin päävalmentajaksi.. Hän sai potkut Interistä elokuussa 2017 yritettyään erottaa apuvalmentajat Fabrizio Piccaretan ja John Allenin. Lopulta seuran omistaja Stefan Håkans päätyi sen sijaan erottamaan Kuqin.

Muuta
-----

Kuqi on toiminut jalkapallouransa ohella peliyhtiö Unibetin jalkapalloasiantuntijana vuodesta 2012.

Saavutukset
-----------

* Suomen-mestaruus: 1997
* Suomen Cupin voitto: 1998
* Liigacupin voitto: 1997, 1998

Lähteet
-------

1. ↑  Oldham Athletic AFC: Oldham Athletic | Team | Profiles | Shefki Kuqi *oldhamathletic.co.uk*.
2. 1 2  MTV3.fi: Sheriffi ei enää ammu maajoukkueessa *MTV3*.  24.11.2010. Viitattu 24.11.2010.
3. ↑  Shefki Kuqille stadion on toinen koti
4. ↑  Newcastle pull off Kuqi "coup"  10.2.2011. ESPN Soccernet.  Arkistoitu 13.2.2011. Viitattu 11.2.2011. (englanniksi)
5. ↑  Kuqi joins Fulham FC. 31.8.2007. Viitattu 7.12.2007.
6. ↑  Kuqi näytti faneille sormimerkkejä - joutui siirtolistalle[vanhentunut linkki] Ilta-Sanomat. 24.2.2008 13:14. Viitattu 25.2.2008
7. ↑  Profiles Crystal Palace FC.  Arkistoitu 22.7.2009. Viitattu 10.7.2009. (englanniksi)
8. ↑   MTV3 Urheilu. Viitattu 22.12.2008.
9. ↑  Shefki Kuqi unterschreibt für 2 Jahre bei der TuS!  10.7.2009. TuS Koblenz.  Arkistoitu 8.7.2009. Viitattu 10.7.2009. (saksaksi)
10. ↑
11. ↑
12. ↑
13. ↑  Newcastle ei tarjoa Shefki Kuqille töitä  25.5.2011. HS.fi. Viitattu 26.5.2011.
14. ↑  Shefki Kuqi löysi uuden seuran *YLE Urheilu*.  1.9.2011. Yleisradio Oy. Viitattu 3.9.2011.
15. ↑  Shefki Kuqi maalasi debyyttiottelussaan *YLE Urheilu*.  3.9.2011. Yleisradio Oy. Viitattu 3.9.2011.
16. ↑  Hibernian Sign Kuqi  16.8.2012. Hibernian FC. Viitattu 30.8.2012. [vanhentunut linkki]
17. ↑  Shefki Kuqin Hibernian-siirrolle sinetti *YLE Urheilu*.  17.8.2012. Yleisradio Oy. Viitattu 30.8.2012.
18. ↑  Teemu Pukin uskomaton maalivire sai jatkoa! Suomalainen iski kaksi maalia kaoottisessa paikallisottelussa – vei Shefki Kuqin ennätyksen nimiinsä *yle.fi*. Viitattu 11.2.2019.
19. ↑  Shefki Kuqi Suomen Palloliitto.  Arkistoitu 5.2.2012. Viitattu 23.11.2010.
20. 1 2  Shefki Kuqi on FC Hongan uusi päävalmentaja  15.2.2014. Yle. Viitattu 15.2.2014.
21. ↑  FC Honka ei jatka Veikkausliigassa - "surullinen päivä Espoon jalkapallolle"  16.12.2014. Ilta-Sanomat. Viitattu 5.4.2016. [vanhentunut linkki]
22. ↑  PK-35:n puikkoihin hyppäävä Shefki Kuqi: "Haluan valmentaa Valioliigassa"  4.2.2015. Helsingin Sanomat. Viitattu 5.4.2016.
23. ↑  PK-35 Vantaa nousee jalkapalloliigaan  31.10.2015. Etelä-Suomen Sanomat. Viitattu 5.4.2016.
24. ↑  Shefki Kuqilla on jatkossa tuplarooli PK-35:ssä  13.11.2015. Turun Sanomat. Viitattu 5.4.2016.
25. ↑  Shefki Kuqi jättää päävalmentajan tehtävät  28.7.2016. PK-35 Vantaa. Viitattu 3.8.2016.
26. ↑  Shefki ja Njazi Kuqi FC Interiin  3.8.2016. FC Inter.  Arkistoitu 6.8.2016. Viitattu 3.8.2016.
27. ↑  Shefki Kuqi hävisi valtataistelun Interissä – omistaja kertoo syyn potkuille *Ilta-Sanomat*.  3.8.2017. Viitattu 3.8.2017.
28. ↑  Unibet: Shefki "Sheriffi" Kuqi Unibetin jalkapalloasiantuntijaksi.Viitattu 9.7.2012

Aiheesta muualla
----------------

* Ylen Elävä arkisto: Futisseriffi Shefki Kuqi

Veikkausliigan paras maalintekijä
1990: Tarkkio & Czakon • 1991: Tarkkio • 1992: Luiz Antônio & Lius • 1993: Sumiala • 1994: Dionísio • 1995: Popovitš • 1996: Luiz Antônio • 1997: Rafael • 1998: Hiukka • 1999: Popovitš • 2000: Kuqi • 2001: Roiha • 2002: Kottila • 2003: Puhakainen • 2004: Pohja • 2005: Mäkelä • 2006: Vuorinen • 2007: Rafael • 2008: Kokko & Myntti • 2009: Vuorinen • 2010: Mäkelä • 2011: Furuholm • 2012: Sirbiladze • 2013: Väyrynen • 2014: Emet & Solignac • 2015: Kokko • 2016: Riski • 2017: Kangaskolkka • 2018: Klauss • 2019: Valenčič • 2020: Riski • 2021: Källman & Tuco • 2022: Lee Erwin